גיאוגרפיה של פעילות כלכלית - מקורות אנרגיה

סיכום זה מרכז את החומר מתוך הספר "פרקים בגיאוגרפיה כלכלית"/ רפי חוטר (מהדורה 4), עמ' 127-180.

שער שני, פרקים 6,7,8.
מבוא כללי
התעשיות השונות זקוקות למקורות אנרגיה וכוח מסוגים שונים. עוד מימי קדם השתמש האדם בכוח הטבע - חום, אור וכוח מניע, לצרכיו השונים, והפיק אותם ממקורות שונים. מקורות אלה גם מציינים בדרך כלל שלבים בהתפתחותו של האדם. מקורות האנרגיה לפי סדר ניצולם על ידי האדם:
שרירי הבהמה: (סוס, פרד, תאו, בקר) על אף שמקור כוח זה קטן יחסית לאחרים, עדיין משתמשים בו בצורה נרחבת למדי, להובלה ולעבודה, באזורים רבים בעולם, במיוחד במדינות עולם שלישי.
מקורות כוח מכניים: כגון הרוח ומים. אמצעים אלה נפוצים עד היום בארצות המתפתחות ובמידה פחותה אף בארצות תעשייתיות מפותחות. במאה ה - 20 הופיע כוח המים כמפיק אנרגיית "החשמל הלבן" במפעלים ההידרו-אלקטריים בעלת הפוטנציאל הרב. 
מקורות כוח אורגניים: מקורות אלה הם ספקי האנרגיה העיקריים בעולם, במיוחד במדינות המתועשות והמפותחות. מקורות כוח אלה עתידים להתכלות עם הזמן, מאחר והם הצטברו, נוצרו ונאגרו בטבע במשך עידנים גיאולוגיים ארוכים. במאתיים השנים האחרונות כילתה האנושות מה שנאסף במשך כחצי מיליארד שנים. האנרגיה ממקורות כוח אלה מופקת משריפת הפחמן, ונחלקת לשניים: 
1. שריפת מקורות חיים, כדוגמת עץ ופחם ופסולת חקלאית (זבל בעלי חיים ופסולת גידולים חקלאיים הנותרת בשדה, כגון קש ותבן), או לאחר שהתוצרת החקלאית עוברת שלבים תעשייתיים כגון ה"בגס" מקנה סוכר. 
2. שריפת חומרים אורגניים מאובנים, כמו פחם, נפט וגז טבעי.
האנרגיה המתכלה נחצבת ומופקת מקרום כדור הארץ: פחם, הנפט וגז טבעי מהווים היום חומרי האנרגיה העיקריים שבשימוש (לאחרונה גם הפקת אנרגיה מפצלי שמן). ברוב מקורות האנרגיה לא משתמשים באופן ישיר, אלא כאמצעי לייצור חשמל. הצריכה הממוצעת של אנרגיה לנפש גבוהה יחסית במדינות המפותחות וגבוהה במיוחד במדינות בעלת רמת חיים גבוהה (ארה"ב מובילה, אחריה צרפת, יפן, איטליה).
ישנם מקורות אנרגיה שאינם מתכלים הנקראים גם אנרגיה מתחדשת ונחשבים כמקורות כוח אלטרנטיביים, למשל: אנרגיה גרעינית, אנרגיה סולרית, הידרואלקטרית ואנרגיית רוח. אלה מקורות האנרגיה של העתיד.
בין שנות העשרים לשנות השמונים של המאה ה - 20 חלה ירידה בערכו של הפחם כמקור אנרגיה, בהשוואה לשימוש במקורות אנרגיה אחרים (טבלה עמ' 129). לעומת זאת, ישנה עלייה בשימוש בנפט, גז טבעי ומקורות אנרגיה אחרים. חלקו של הגז הטבעי הולך וגדל בעקביות. השימוש בנפט תלוי במשברים בינלאומיים (1973, 1978) ולכן אין לשימוש בו עלייה רצופה.
מקורות אנרגיה מתכלים
הפחם
מבוא - גיאולוגיה של פחם: הפחם היה במשך למעלה מ - 150 שנה מקור האנרגיה היחיד לתעשייה. על ידי שריפת נוצר הקיטור שהניע את גלגלי המהפכה התעשייתית ואשר הסתיימה עם תחילת  השימוש בנפט ובחשמל, בסוף המאה ה – 19 ותחילת המאה ה - 20.
הפחם הוא סלע אורגני, הנוצר מצמחייה צפופה שנרקבה והתאבנה כתוצאה משינויי אקלים ושינויים גיאולוגיים. רוב הפחם נכרה באזורים שבהם שרר לפני כ-250 מיליון שנה אקלים לח מרובה במשקעים ובעל טמפרטורות גבוהות, אשר הביא לצמיחת יער וצמחיית שרכים ענקית. הצמחייה נפלה ונרקבה בתוך גופי מים (ביצות) ללא נוכחות חמצן, ואיפשרה ריכוז של אותו חומר אורגני. כתוצאה משינויים גיאולוגיים ונסיגות/הצפות הים, כוסו שכבות הצמחייה הרקובות באדמה ובסלעים, שלחצו עליהן. ככל שגבר הלחץ וארך הזמן, כן התייבש הפחם ואיכותו השתפרה. פחם זה מופיע ברובו כפחם חום המכונה פחם ליגניט.
קיימים סוגים שונים של פחם המצויים בתנוחות שונות בעומק ובעובי הקרקע. השקעת החומרים האורגניים הייתה בדרך כלל אופקית, אולם כתוצאה מתהליכים גיאולוגיים של קימוט ושבירה הועלו השכבות, והופיעו גם בקמרים. כיום, בהשפעת כוחות הבלייה, נעלמו רוב משקעי הפחם מצורות מיבנה אלו, והם מופיעים בקערים, שם הם כוסו בדר"כ במשקעים מאוחרים יותר (עמק הרוהר בגרמניה).
סוגי הפחם ושימושיו: לפחם שימושים רבים ומגוונים. השימוש העיקרי הוא בתעשייה, כספק אנרגיה וכחומר גלם בתעשיית הברזל והפלדה. פחם נטול חומרי לוואי נקרא קוק (הפחם הטהור) ומשמש לתעשייה. הפחם משמש כדלק, אם ישירות ע"י שריפתו ואם בייצור חשמל תרמי וגז תעשייתי. רק חלק קטן מן הפחם מספק אנרגיה להנעת כלי תחבורה, כרכבות ואוניות ולמטרה זו נפוץ יותר השימוש בנפט. הפחם בנוי משלושה מרכיבים: פחמן, מים וגזים, וההבדלים ביניהם הם שנותנים את סוגי הפחם השונים. ככל שכמות הפחמן גבוהה יותר, מספק אותו פחם כמות גדולה יותר של קלוריות ונחשב בדרך כלל לטוב ויקר יותר.
לעיתים מכנים בשם פחם גם את הכבול שהוא חומר אורגני רך, עשיר במים, שלא נכבש עדיין. 
פחם הליגניט מכונה גם "פחם חום". תכולת הפחמן נמוכה יחסית (%35 - %40) ולכן מוגבל בו השימוש וסחר. אולם, בארצות שבהן הוא נכרה (גרמניה, רוסיה) הוא תופס מקום חשוב באספקת אנרגיה, בייחוד בהפיכה לחשמל תרמי.
הפחם הביטומני ידוע גם כ"פחם האבן" או "פחם שחור", ולגבי רוב הצרכים הוא נחשב לפחם הטוב ביותר. מבחינים ב-8-7 סוגי פחם ביטומני המצויים בשימוש כמקור אנרגיה וכחומר גלם לתעשייה (פחם קוק), במיוחד לברזל ופלדה. תכולת הפחמן הממוצעת בסוגי הפחם הביטומני היא 40% - %80. בזכות שימושיו הרבים בתעשייה ולצורכי אספקת חום ומאור (כולל שימוש ביתי), קיים ביקוש מתמיד לפחם הביטומני. 

פחם האנטרציט הוא פחם קשה ויבש, בעל תכולה גבוהה של פחמן (%91 - %96). הדלקתו הקשה ובעירתו האיטית הפכו אותו לבלתי מבוקש למטרות תעשייתיות. הוא מספק אנרגיה רבה ונקי בשימוש יותר מכל סוגי הפחם האחרים.
תפרוסת הפחם וכרייתו בעולם: הפחם נכרה בתחילה במקומות שבהם הוא היה קרוב לפני השטח. בהמשך הזמן נעשתה חדירה לשכבות תחתונות, כשהכרייה מבוצעת בשכבות האופקיות בשיטת הפירים (מנהרות אופקיות). במכרות אלה מצויות גם מנהרות אנכיות, שדרכן מוציאים את הפחם, שואבים מים ומספקים אוויר לכורים. במדינות התעשייתיות נפוצה שיטה זו של מכרות. עומקם הלך וגדל במשך הזמן, כתוצאה מניצול השכבות העליונות ועליית הביקוש לפחם.
במהלך עשרות השנים האחרונות החלו לבצע כריית פחם מפני השטח בעזרת ציוד מכני כבד. פעולה זאת נקראת בעצם "חציבה", או "כרייה פתוחה". היא מבוצעת כאשר עובי השכבה שמעל הפחם אינו עולה על 20 מ'. בעולם כורים מדי שנה 3.8 מיליארד טון פחם בקירוב (ללא ליגניט). כמות זו מופקת בכ - 50 מדינות. מדינות חשובות: סין, ארה"ב, הודו, רוסיה, אוסטרליה, דרום אפריקה ופולין כורות מדי שנה כ - 120 מיליון טון בשנה. מדינות חשובות נוספות: קזחסטן, אוקראינה, בריטניה וגרמניה. רוב כריית הפחם בעולם נעשית בחצי הכדור הצפוני. באירופה ואסיה נעשית כריית הפחם לאורך הקימוט ההרציני והאלפידי. בצפון אמריקה הכרייה נעשית לאורך הרי האפלצ'ים (הקימוט ההרציני).
מבין מקורות האנרגיה המתכלים (פחם, נפט וגז טבעי), הפחם הוא הזמין ביותר ובעל העתודות הגדולות ביותר ורובו נצרך במדינות בהן הוא מופק. במסחר הבין-לאומי הפחם מפגר אחרי הנפט. תעשיית הפחם סובלת מחוסר יעילות, במיוחד בתחום הארגון והניהול, אחסון ודרכי ההובלה. נוסף על כך, יש לפחם השפעות סביבתיות שליליות והוא נחשב כמזהם סביבתי (כרייה, שריפה). הבעיות העיקריות:

1. שריפת הפחם גורמת לנדיפות של גופרית המעודדת היווצרות גשם חומצי.

2. תהליך הכרייה והפקת הפחם יקרים יחסית למשאבי טבע אחרים. הכרייה יוצרת "צלקות" על פני השטח.

3. הפחם תופס נפח רב ועלות ההובלה יקרה.

4. אינו מקור טוב לדלק לתחבורה.

סקירה אזורית של ארצות כריית הפחם: בריטניה הייתה המדינה הראשונה בעולם שהשתמשה בפחם בקנה מידה גדול למטרות תעשייתיות ועד סוף המאה ה – 19 הייתה המדינה המובילה בעולם בכרייתו. איכותו הייתה טובה ועתודות הפחם היו גדולות. בימינו, סין וארה"ב הן המדינות המובילות בעולם בכריית פחם. אזורי הפחם העיקריים בארה"ב הם חבל דרום-מזרח בהרי האפלצ'ים, בחבל התיכון שבאגן המרכזי ובמישורים הגדולים ובחבל המערב בהרי הרוקי ובאגנים הבין-הרריים.
שדה הפחם המנוצל ביותר בעולם הוא שדה הרי האפלצ'ים. איכות הפחם בו מעולה, והוא הופך בקלות לסוג "קוק" הנחוץ לתעשיות הברזל והפלדה. ריכוז המכרות הגדול ביותר נמצא בצפון הרי האפלצ'ים, בסמוך לפיטסברג, דבר שהפך את העיר למרכז תעשיית הברזל הראשון בגודלו בארה"ב. ניצול הפחם במרכז האפלצ'ים קטן יותר, ובדרום כריית הפחם היא המועטה ביותר. ממזרח לאפלצ'ים הצפוניים, במדינת פנסילבניה, מצוי שדה האנטרציט הגדול ביותר בעולם. שיטחו כ – 1,000 קמ"ר, ותוצרתו משמשת להסקה במגלופוליס הצפון-מזרחי "בוס-ווש" (בוסטון-וושינגטון).
מערכת שדות הפחם השנייה בחשיבותה בארה"ב היא זו של שדות הפחם המרכזיים. חשיבות הפחם באזור זה רבה במיוחד, מאחר והקרבה לאזור האגמים הגדולים מאפשרת הובלה נהרית קלה וזולה לאורך נתיבי המים עד למיסיסיפי. ריכוזי החרושת באזור שיקגו ודטרויט מקבלים את הפחם משדה זה.
ניצול תעשייתי של שדה הפחם בהרי הרוקי החל במלחמת העולם השנייה, כאשר נתגלה הצורך בפיתוח תעשיית המלחמה (אוניות ומטוסים). אחרי המלחמה צומצם ניצול המכרות הללו ומקורות אנרגיה אחרים החליפו את הפחם. 
הגורמים לשינויים בכריית פחם: כל המדינות הנחשבות וותיקות בכריית פחם מפיקות היום פחות משהפיקו לפני כעשרים שנה, למעט ארה"ב המפיקה יותר. להלן הגורמים אשר הביאו לירידה בכריית הפחם:
1. מציאותם של מקורות אנרגיה נוספים, במיוחד נפט, גז טיבעי, כוח הידרו-אלקטרי ואורניום (לאנרגיה גרעינית). בשנת 1913 סיפק הפחם 95% מצריכת האנרגיה בעולם, ב - 1927 הוא הגיע ל – 60%, ובסוף שנות התשעים כ – 20% ומטה. הנפט למשל, הוא מקור האנרגיה העיקרי כדלק לתחבורה. הנפט, הגז והכוח ההידרו-אלקטרי מחליפים את הפחם גם בשימושים אחרים, כגון ייצור חשמל והסקה.
2. הירידה בסחר הבינלאומי בפחם, אשר נבעה מהתחרות עם מקורות הכוח האחרים ועלייה בייצור העצמי של פחם במדינות שבעבר ייבאו אותו.
3. כריית הפחם לא תמיד עומדת במבחן הכדאיות הכלכלית מסיבות שונות, כגון: הצורך לחדור לעומק רב לאחר שהשכבות העליונות נוצלו, קשיים גיאולוגיים בכרייה, עלות הציוד ועוד. למדינות ותיקות בכריית פחם, במיוחד באירופה, קשה להתחרות בפחם זול ממקורות אחרים. זול יותר עתה לייבא פחם ממדינות אחרות, אף רחוקות, כאוסטרליה, דרום אפריקה ודרום אמריקה.
4. בעיות אקולוגיות: שריפת הפחם גורמת לנדיפות של גופרית המעודדת היווצרות גשם חומצי.
נפט
מבוא: הנפט כמקור אנרגיה צעיר מן הפחם מבחינה גיאולוגית. הוא מצוי בשכבות צעירות יותר, וגם ניצולו התעשייתי ושימושיו האחרים מאוחרים יותר, ומאפיינים את צרכיה של התקופה המודרנית.
השימוש בנפט, לאספלט, תרופות ומטרות אחרות אומנם קדום, אולם רק לפני כ-140 שנה החלו להשתמש בו בקנה מידה מסחרי, בעיקר לצורכי תאורה וחימום. שימושו העיקרי בימינו הוא כדלק לתעשייה ולתחבורה לסוגיה. ניצול ההנפט הרב החל לאחר המהפיכה התעשייתית. בשנים 1995 - 1913 גדלה תפוקת הנפט העולמית פי 57 בקירוב, מ - 54 מיליון טון ל – 3,085 מיליון טון, בהשוואה לתפוקת הפחם באותה תקופה שגדלה פי 5.5 בלבד.
לנפט שימושים רבים, לא רק כדלק ומקור אנרגיה לתחבורה ולתעשייה, אלא גם כחומר גלם בתעשיות שונות, ובשל יתרונותיו הרבים על פני מקורות דלק אחרים, הינו המוצר החשוב ביותר מבחינת טון-ק"מ בסחר העולמי, כאשר רבע מנפח המסחר הבינלאומי הוא בנפט. הובלתו היא התנועה המסחרית הגדולה ביותר היום וכמחצית מתפוקתו העולמית נכנסת כל שנה למסחר הבינלאומי.
נפט ומלכודת נפט: הנפט הוא תרכובת כימית, שיסודותיה העיקריים הם פחמן ומימן. זהו חומר אורגני, שנוצר משרידי בעלי חיים זעירים, אשר שקעו בקרקעית האוקיאנוסים, שם עברו, יחד עם שרידים צמחיים, תהליכים כימיים שונים, עד שהפכו למעין שמן אדמה בתוך שכבות הסלע. לכן, הנפט מצוי בשכבות סלעי משקע. 
הנפט הגולמי נוצר מחומרים אורגניים בטמפ' נמוכה יחסית, פחות מ - 150 מעלות צלזיוס. היווצרותו היא בדר"כ במים עמוקים ואף באזורי ביצות ונהרות. החומר האורגני המצוי בגופי המים שוקע עם הזמן ביחד עם המשקעים המינרליים לתחתית אותו  גוף מים. נוזל הנפט נוצר לאחר שעוברים על המשקעים הללו תהליכים כימיים ולחץ רב הנובע מהיצטברות שכבות משקעים נוספות מעל המסלע אשר בו נוצר הנפט (סלע מקור). כאשר הלחץ הפיסי גובר, עשוי נוזל הנפט לנוע מתחת לפני השטח ולהתפשט על פני אזורים נרחבים. להיווצרות מאגר נפט נחוץ שילוב של ארבעה מרכיבים עיקריים:
1. שילוב מתאים של טמפ' מים לא גבוהה ובעומק לא רב מדי כדי שהחומר ישקע בתהליכי שקיעה רגילים. צירוף אופטימלי של טמפ' מתאימה ועומק לא רב יניב כמויות נפט גדולות יותר.
2. קיומם של סלעי מאגר אליהם נודד הנפט ומהם ניתן להפיקו. אלה סלעים נקבוביים במידה רבה. הנדידה יכולה להיות על פני מרחקים גדולים יחסית (סלעי גיר, סלעי דולומיט).
3. נוכחות סלעים מחפים בלתי חדירים המונעים את בריחת נוזל הנפט מסלעי המאגר כלפי מעלה (פצלים, גבס, אבן גיר צפופה).
4. מבנה גיאולוגי תת-קרקעי שיכול ליצור "מלכודות נפט", כגון קמרים, אם כי קיים חשש שהנפט יוכל לזרום הצידה ולמעלה על אף סלעי החיפוי. הנפט נלכד בשיאי הקמרים ומעליו מצטבר בדר"כ גז. גם מבנה גיאולוגי של העתקים וכן פקקי מלח יוצרים תנאים מתאימים ללכידת נפט.
כל אזור אשר היה מכוסה בעבר במי הים, הוא אזור נפט בפוטנציה, אלא שהנפט מתרכז ונשמר בדרך כלל בשכבות משקעיות בעלות מיבנה מיוחד, שבהן קיימים סיכויים לגילויו ולהפקתו. לאותם מקומות קוראים "מלכודות נפט". יש להן צורות גיאומטריות, והן נפוצות בסוגי מבנים גיאולוגיים שונים, אשר בהם קיימת פעולת העתקה. באזורים צעירים יחסית מבחינה גיאולוגית, שעברו פעולת קמיטה, הנפט מתרכז ונשמר בשיאי הקמרים.
במלכודות הנפט קיימות שכבות של סלעי משקע: אבן גיר, ובמיוחד אבן חול ימית, נקבובית, בה הנפט נאגר. שיכבה שאוגרת או מובילה נפט חייבת להיות אטומה מעליה ומתחתיה בשכבות קירטון, חוואר או כל חומר המונע התפזרות הנפט. מתחת לנפט מצויים בדרך כלל מים מלוחים, הכבדים ממנו, ומונעים את זרימתו כלפי מטה, ומעליו, אם לא התנדף בינתיים, מצוי גז טבעי, שהוא קל יותר.
חיפושי נפט:  כ- 80% מקידוחי הנפט בעולם הם קידוחים עקרים, וזאת אף לאחר שפיתחו במשך הזמן שיטות מדעיות משוכללות ומתוחכמות לחיפושי נפט. שלוש השיטות החדשות לגילוי מבנים גיאולוגיים, בהם קיים סיכוי למצוא נפט: השיטה הגיאולוגית סייסמית, השיטה הגיאו-חשמלית והשיטה הגרווימטרית.
בשיטה הגיאו-סייסמית, רושמים ע"י סייסמוגרף את רעידות האדמה הנגרמות מפיצוצים על פני השטח. הרישום והפיענוח ממוחשבים. שיטה זו טובה לחיפושים עד לעומק של 2,000 מטר. השיטה הגיאו-חשמלית בנויה על עיקרון הדומה לשיטה הגיאו-סייסמית. בעזרת שיטה זו "מחשמלים" את הקרקע ע"י החדרת אלקטרודות לשכבות האדמה, הנושאות זרם חשמלי גבוה. במרכז השטח מציבים מכשיר רגיש מאוד, הרושם את תנודות הזרמים החשמליים העוברים בשכבות השונות, והרישומים מפוענחים על ידי המחשב. בשיטה זו אפשר לבדוק שכבות אדמה עד לעומק של 6,000 מטר. בשיטה הגרווימטרית (מגנטומטרית) משתמשים בגרווי-מטר. זהו מכשיר המוצמד לגחון של מטוס הטס בגובה נמוך של מאות מטרים. הגרווי-מטר רושם את כוח המשיכה של כדוה"א במקומות מעליהם הוא עובר. כך ניתן להבחין בסוגי מסלע שונים ומבנים גיאולוגים שונים במעבה האדמה ולא רק על פני השטח. רישומים אלה  מנחים את מחפשי הנפט לפעול באחת משתי השיטות הקודמות על מנת לקבוע מיקום מדויק לתחילת הקידוח. שיטה זו מיועדת לאזורים גיאוגרפים נרחבים (לאחרונה גם בישראל).
ההוצאות על חיפוש הנפט יקרות ולא תמיד משתלמות, זאת נוסף לחוסר היציבות העולמית, הפוליטית והכלכלית בכל הקשור לקנייה ומכירה של נפט. לכן, רק חברות ענק עוסקות בחיפושי נפט והפקתו.
תפרוסת עולמית של הפקת הנפט:

ארצות הברית: מפיקה היום כתשיעית מכלל התפוקה העולמית ונחשבת לשנייה בעולם אחרי ערב הסעודית. ארה"ב מספקת לעצמה את מרבית צורכי הנפט, אך במהלך הזמן נאלצה להישען על מקורות חוץ. בעבר נהגה בבזבזנות, אולם שני משברים עולמיים הביאו למצב של נקיטת מדיניות חיסכון (משבר 1973 בעקבות מלחמת יום הכיפורים ומשבר 1978 לאחר המהפיכה של חומייני באירן). בשלושת המדינות הבאות מפיקים כ- 75% מכלל תפוקת הנפט בארה"ב: טקסס (38%), לואיזיאנה (25%) וקליפורניה (10%). האזורים העיקריים בהם מופק הנפט הם: בחבל המערב בהרי הרוקי ובקליפורניה, בחבל התיכון באגן המרכזי ובמישורים הגדולים ובחבל הדרום-מזרחי באזור חוף מפרץ מקסיקו. 
מאז שנת 1977 החלו להפיק נפט גם באלסקה, שם מצוי אחד משדות הנפט העשירים בעולם, אך פיתוחו מתעכב בגלל התנגדות ה"ירוקים". הרשת להובלת הנפט פרוסה על פני כל ארה"ב וצפופה ביותר ליד אזורי הצריכה העיקריים, במיוחד ברצועת החרושת בצפון-מזרח. בתי זיקוק נפט רבים מצויים בקירבה לאזורי ההפקה: לאורך חופי טקסס, במדינות לואיזיאנה וקליפורניה, ליד ערים גדולות (ניו-יורק, פילדלפיה), לאורך האגמים הגדולים (דטרויט) ולאורך נהר המיסיסיפי (סנט לואיס).
משנת 1978 ואילך ישנה ירידה בצריכת ויבוא הנפט והחלו לחפש תחלופות לנפט במקורות אנרגיה חלופיים אחרים, מתוך מגמה של רצון לחיסכון ולא להיות תלויים במדינות אחרות.
המזרח התיכון: התפתחות הנפט והתעשיות הקשורות בו החלו בראשית המאה ה – 20. ב – 1960 הוקם ארגון אופ"ק (Organization of Exporting Countries- ארגון בינלאומי המורכב מ – 13 מדינות שמטרתו קביעת מדיניות לשיווק נפט וקביעת מחירו) וב – 1968 הוקם ארגון המדינות הערביות המייצאות נפט. במזה"ת, החלה אירן לראשונה בחיפוש אחר הנפט והפקתו. עם הזמן, גילו מקורות נוספים במדינות ערביות במזרח התיכון. התפוקה הכוללת של מדינות המזרח התיכון ביחד גדולה מזו של כל אזור אחר בעולם והיא מתחלקת בין מדינות גדולות כמו ערב הסעודית הנחשבת למפיקת הנפט הגדולה בעולם, לבין מדינות קטנות כמו אבו-דאבי ובחריין. משקלו של הנפט מתוך סך הכנסות המדינות הללו הוא גדול ביותר. הכלכלה של נסיכויות המפרץ הפרסי מתבססת רק על הנפט אשר פתח את שווקי המדינות הללו לסחר בינלאומי. חשוב לזכור כי גם מרבית עתודות הנפט העולמיות מרוכזות באזור המזרח התיכון (65%). מרבית הנפט המופק במזרח התיכון מיועד לייצוא, בשונה ממדינות אחרות המפיקות נפט ראשית לצריכה עצמית ולאחר מכן לייצוא.

ברה"מ: עד להתפרקותה ב – 1990, הובילה בעולם בהפקת הנפט. 70% מכלל הנפט הרוסי מופק בשדות וולגה-אורל. פיתוח מקורות נפט נמשך בקצב איטי בגלל הקשיים הטופוגרפיים והריחוק מהשווקים.

וננצואלה: מפיקת נפט חשובה בעולם, השנייה בגודלה בחלק המערבי של העולם. בשנים האחרונות מפיקים נפט באזורים חדשים של ווצואלה.

מדינות נוספות: בשנים האחרונות החלו מדינות רבות להפיק נפט בכמויות מסחריות. החשובות מבין מדינות אלה נמצאות בצפון אפריקה:  לוב ואלג'יר, הקרובות לשוק האירופי.

ישראל: עד 1967 הפיקה ישראל רק חלק קטן מתצרוכת האנרגיה שלה בנפט וגז. מאז תקופת השלטון הבריטי מחפשים נפט בכמויות מסחריות בישראל. שיא התפוקה השנתית הגיע ל – 300,000 טון. כל קידוחי הנפט בישראל נעשו ע"י חברות נפט לאומיות, הן בחיפושי היבשה והן בחיפושי הים. לאחר מלחמת ששת הימים גדלה תפוקת הנפט באופן משמעותי, אולם שדות הנפט שנתגלו בסיני הוחזרו למצריים לאחר הסכמי השלום.

זיקוק נפט: הנפט עובר זיקוק לפני השימוש בו כחומר דלק. תהליך הזיקוק מבוסס על נקודות הרתיחה השונות של מרכיבי הנפט. בתחילה, מחממים את הנפט הגולמי והופכים אותו לגזים ולאחר מכן מעבים את הגזים השונים בצינורות כשהגזים הקלים הופכים ראשונים לנוזל, עד אשר מתקבלים החומרים השונים מהגזים השונים: בנזין, נפט, סולר, מזוט ועוד. ישנה שיטה נוספת לזיקוק הנפט והיא שיטת ה"מפצח הקטליטי". בשיטה זו, גורמים לפיצוח המולקולות ע"י הפעלת לחץ וחום והוספת חומרים כימיים. בסוף התהליך מתקבלים עשרות מוצרים נוספים לשימוש בכל תחומי החיים: דלק לסוגיו, שמנים לסוגיהם וחומרים כימיים לתעשיות פטרו-כימיות. בימינו, רוב מפעלי הזיקוק הם בסמיכות לשווקים מהסיבות הבאות: 

1. קל יותר להעביר נפט גולמי ולזקק אותו בבית הזיקוק מאשר להוביל אל השוק עשרות מוצרי הנפט. 

2. זול יותר להוביל חומר אחד מאשר מגוון חומרים התופסים שטח ונפח רב. 

3. יש אובדן חומר גבוה יותר במוצרים מזוקקים מאשר בחומר גולמי. 

באירופה, בנמל רוטרדם שבהולנד נמצא אחד מבתי הזיקוק הגדולים באירופה, לשם מיובאות כמויות גדולות מאוד של נפט גולמי לצריכה באירופה כולה. מרכזי זיקוק גדולים נוספים במערב אירופה נמצאים בחבל הרוהר והמבורג בגרמניה, בסיין התחתון ובמרסיי בצרפת, במילנו וגנואה באיטליה ועוד. 

בארה"ב קיימים ריכוזי בתי זיקוק ליד שדות הנפט, או הרחק מהם באזורי הצריכה הגדולים. שני האזורים שבהם מזוקק חלק גדול מהנפט בארה"ב הם האזור הצפון-מזרחי והאזור שמדרום לחמשת הימות הגדולות. לוס-אנג'לס יוצאת דופן, בכך שהיא מזקקת לעצמה את כל צורכי הנפט שלה ממקורותיה העצמאיים.

בישראל פועלים שני בתי זיקוק, הראשון והותיק יותר נמצא בחיפה, השני נמצא באשדוד. כושר הזיקוק של שניהם יחדיו עומד על   כ – 12 מיליון טון לשנה. באופן כללי, ישנו מתאם בין מיקום בתי הזיקוק לבין מרכזי תעשיות גדולים.

הובלת הנפט: אחד היתרונות של הנפט על הפחם כחומר גלם הוא היותו נוזל, שקל להעבירו ממקום למקום בכל אמצעי ההובלה, ובעיקר בצינורות ובאוניות מיכל. כמו כן תופס הנפט נפח קטן בהרבה מזה של הפחם. קיימים סוגי צינורות שונים להובלה, המסווגים בהתאם לקוטרם ולתפקודם. הצינורות הקטנים אוספים את הנפט מן הבארות למיכל הריכוז שבשדה, וצינורות גדולים יותר מעבירים אותו אל בתי הזיקוק ואל הנמלים. מקובל היה לראות בצינור ה"טפליין" שבמזה"ת אשר אורכו כ - 1800 ק"מ וקוטרו כ - 80 ס"מ, את צינור הנפט הארוך ביותר בעולם. במרוצת הזמן הונחו צינורות ארוכים יותר, בברה"מ לשעבר ובאמריקה הצפונית.
ההובלה בצינורות זולה למדי, אך ההובלה באוניות מכליות זולה יותר. הגורם המגביל בבניית מכליות ענק הוא בדרך כלל עומק הים, ולא מגבלות הנדסיות. לכן, מכליות בתפוסה של 150,000 טון נחשבת כיום למכלית גדולה. בעולם קיימות מכליות ענק, המכילות אף למעלה מ – 300,000 טון. האונייה הגדולה ביותר בעולם היא ה"סיווייז ג'איינט"    (Seaways Giant) שנבנתה ביפן בשנות השמונים בנפח כולל של 565,000 טון.
הסחר הבינלאומי בנפט וארגון אופ"ק:  מתנהל בעיקר בין מערב אירופה לבין המזה"ת, בין מדינות מתועשות ומפותחות, הצורכות כמויות עצומות של נפט לתחבורה ולתעשייה, כולל תעשייה כימית וסינתטית, לבין מדינות שבהן קיים עודף גדול של ההיצע על הביקוש הפנימי. מדינות מערב אירופה מייבאות חלק מצריכת הנפט שלהן ממקורות אחרים, מלבד מדינות המזה"ת וצפון אפריקה. חלק מתקבל מוונצואלה, ומקסיקו. חלק אחר ממדינות מערב אפריקה, ובראשן ניגריה. נורבגיה, בריטניה ואפילו מברה"מ לשעבר, המייצאת נפט בעיקר למדינות אירופה המזרחית. חשיבותן רבה במיוחד בעיתות משבר, כשמעבר הנפט דרך ארצות המזרח התיכון, במיוחד דרך תעלת סואץ, נתקל בקשיים, ואף נפסק למשך תקופה ארוכה, כפי שאירע בסוף שנות השישים ובשנות השבעים, כאשר תעלת סואץ לא אפשרה מעבר של מכליות גדולות.
ארה"ב היא מפיקת  הנפט השנייה בגודלה בעולם, וצרכנית ויבואנית הראשונה בעולם (375 מיליון טון ב - 1995). רוב היבוא לארה"ב, כ - 200 מיליון טון בשנה, בא ממדינות אופ"ק, אך רק כ - 80 מיליון טון מן המדינות הערביות החברות בארגון זה, ובראשן ערב הסעודית (כ – 17% מהיבוא האמריקני). אחריה: וונצואלה (16%), ניגריה (10%) וכן מקסיקו וקנדה 14% כל אחת), שאינן חברות באופ"ק.
הורדת מחירי הנפט בסוף שנות החמישים הביאה בשנת 1960 להתארגנות חלק מהמדינות מייצאות נפט בארגון הגג אופ"ק (OPEC – Organization of Petroleum Exporting Countries) שמטרתו לתאם את מדיניות הנפט של חברותיו ולשמור על האינטרסים שלהן. ב - 1970 ייצאו מדינות אופ"ק, בו חלקן של מדינות המזה"ת הוא מכריע, כ – 80% מכלל יצוא הנפט בעולם, והפיקו כ – 50% מכלל התפוקה העולמית. בשנת 1968 הכריזו חברות אופ"ק כי מטרתן להגיע לשליטה מלאה על ניצול אוצרות הנפט שלהן. הן השיגו חלק מן הבעלות בחברות המפיקות נפט, והגדילו את הכנסותיהן. רוב מדינות ערב החברות באופ"ק הקימו חברות הפקה לאומיות.
לאחר מלחמת ששת הימים הטילו מדינות ערב החברות באופ"ק אמברגו על יצוא נפט למדינות המערב, והגבירו את תחושת התלות במדינות המספקות נפט. תחושות אלו יצרו בראשית שנות השבעים את משבר הנפט הראשון.
בחודש אוקטובר 1973, בעיצומה של מלחמת יום כיפור, הכריזו מדינות אופ"ק על חרם נפט ערבי, על ידי צמצום מיידי של 5% בהפקה, עם צמצום חודשי מתמשך בשיעור דומה "עד אשר תושלם הנסיגה (של ישראל) מכל השטחים שנכבשו ביוני 1967, ויושבו זכויות העם הפלסטיני". בתחילה הוטל אמברגו כמעט על כל צרכניות הנפט, אך הוא הוקל בשלבים, עד שהוסר במרץ 1974. באותם חודשים העלו ארצות המפרץ את מחירי הנפט פי 4. המחירים הגבוהים צמצמו את הביקוש לנפט בצורה ניכרת, ובמקביל חל צמצום ניכר גם בתפוקה, כך שמחירי הנפט התייצבו.
ואולם, ב- 1979 פרץ משבר נפט חדש (שני), בעקבות המהפכה האירנית וסילוק השאח. עד אוקטובר 1981 לא היה לאופ"ק מחיר אחיד לנפט, ומחיריו האמירו ב – 200%, והגיעו עד 42 דולר לחבית (באוקטובר 1973 היה המחיר 2.95 דולר בלבד). באותה שנה, 1981, כתוצאה מהמחירים הגבוהים, שוב החל הביקוש לנפט לצנוח, ובמהירות. הירידה בביקוש לוותה ברוויה בשוקי הנפט, וכן בהופעתן של מדינות נפט יריבות שאינן חברות באופ"ק. ביניהן בלטו מדינות הים הצפוני (בריטניה ונורבגיה).
ארגון אופ"ק נאלץ להוריד מחירים ומשנת 1982 יש ניסיון להנהיג בקרב חברותיו קיצוב ופיקוח על התפוקה. הדבר לא הצליח במלואו, וחלקו של אופ"ק בשוק הנפט העולמי, שהגיע בשנים 1979-1980 לכשני שלישים, ירד כעבור שנים אחדות ב – 50%, והגיע לשליש בערך.
כמו כן גברה פנייתן של צרכניות נפט למקורות אנרגיה חליפיים. מחירי הנפט ירדו לשפל של 10-12 דולר לחבית. מאז סוף שנות השמונים חלה עלייה איטית והדרגתית במחירי הנפט, אולם מצבן הכלכלי של רוב מדינות הנפט לא הוטב בהרבה. הן נאלצו לפטר עובדים רבים, חלקם הגדול מהגרים, ולוותר על ביצוע תוכניות כלכליות גדולות. כמו כן, חלה ירידה בהשפעתן המדינית, בהתאם לירידה בהכנסותיהן ולהרעה במצבן הכלכלי.
יצוא נפט, מהווה סעיף הכנסה עיקרי בכל אחת ממדינות הנפט במזה"ת. הכנסה שאינה קטנה מ – 50% מכלל היצוא, ובדרך כלל גבוהה מ – 80%. אפילו סוריה, שאינה נחשבת מדינת נפט, הכנסותיה בתחום זה עולות על מחצית היצוא הכולל שלה.
יבוא נפט מן המזרח התיכון למרחבים גיאוגרפיים שונים מורה על עלייה הדרגתית בשנים האחרונות, כאשר הכמות השנתית מסתכמת ב- 750-800 מיליון טון. יפן היא היבואנית הגדולה ביותר (24%). כאזור - "שאר אסיה", הכולל מדינות כדרום קוריאה, סין, הודו, תאילנד ואחרות 35%). מערב אירופה נחשבת עדיין יבואנית נכבדה (21%), ומשקלה של ארה"ב בשנים האחרונות יציב (כ – 10%), ונמוך מאשר בתקופה קודמת. את מקומה של ערב הסעודית תפסה ונצואלה כיצואנית הבכירה של נפט לארה"ב.
גז טבעי

גז טבעי מופיע בשדות נפט רבים בעולם. בכלכלה העולמית הוא הופיע רק אחרי מלה"ע ה – 2 ובשנת 1948 ארה"ב הייתה המדינה היחידה כמעט בעולם שנצלה גז טבעי. העברתו נעשית ע"י צינורות ארוכים מאזורי ההפקה למרכזי הצריכה. מאחר וישנן מגבלות הובלה בצינורות למרחקים, העברתו אינה נעשית למרחקים גדולים ולעיתים הופכים את הגז לנוזל. מדינות צפון אפריקה מעבירות גז בצורה נוזלית במכליות ימיות. במזה"ת, ערב הסעודית היא היצואנית הגדולה ואחריה כווית. היבואנית הגדולה בעולם היא יפן (כ – 40% מכלל התפוקה העולמית). הגז הטבעי נחשב למקור אנרגיה כלכלי ונקי יחסית לפחם ולנפט.

חוסר היציבות בהפקת הנפט, במיוחד במדינות המזה"ת, הופכת את הגז הטבעי למקור אנרגיה בעל חשיבות רבה. הפקתו מהאדמה ומקרקעית הים גדלה במהירות ועימם גם אומדני העתודות. על פי ההערכות, שיא ההפקה של גז טבעי במאגרים רבים בכל רחבי העולם יהיה בעוד 20-30 שנה. קיים מתאם גבוה של גז טבעי לעומת נפט, בין מקום הפקתו לבין מקום צריכתו.
גז טבעי בישראל

לפני כ – 25 שנה התגלה בישראל גז טבעי ע"י חברת "נפטא". ב – 1997 הפיקו שדות הגז של במדבר יהודה בקידוחי זוהר, כידוד וקנאים כמויות קטנות ולא מסחריות ועיקר שימושן הוא לתעשייה ופחות לצריכה ולהסקה. על כל פנים, לגז הטבעי בישראל שימוש בעיקר במפעלי ים המלח וכן בהקמת התשלובת הכימית באזור ערד.

אנרגיה מתחדשת (בלתי מתכלה)
החשמל כמקור אנרגיה

אנרגיית המים הזורמים היא החלופה החשובה ביותר לאנרגיה המופקת ממקורות מתכלים. רק לפני פחות מ – 100 שנים למד האדם לנצל מחדש את כוח המים הזורמים כמקור להפעלת חשמל. החשמל אינו מקור אנרגיה אלא צורת אנרגיה שניתן להפיקה בשיטות שונות, למשל:

1. חשמל תרמי - מהחום הנוצר משריפת חומרי אנרגיה דוגמת הפחם, הנפט והגז. 

2. חשמל הידראולי - ע"י ניצול של אנרגיית תנועה וזרימה של מים. 

3. חשמל גרעיני – הפקת חשמל מאנרגיה גרעינית האצורה בחומרים רדיואקטיביים, אורניום למשל.

ישנן שיטות נוספות להפקדת חשמל, כגון: רוח, שמש, גיאות ושפל, מקורות גיאותרמיים. לחשמל המופק ממקורות בלתי מתכלים יש שני יתרונות מובהקים: היותו תלוי במקורות בלתי מתכלים והעובדה כי ייצורו נקי מבחינה סביבתית. 

לחשמל כצורת אנרגיה יש מספר יתרונות ומספר חסרונות:

יתרונות:

 הובלה קלה, מהירה וזולה, לאחר השקעות ראשוניות יקרות.
 ניתן לווסת את השימוש בו ולפצל את השימוש ליחידות קטנות או גדולות.

 יעילות וגמישות בשימוש.

 שימוש נקי ואינו מזיק לסביבה לרוב.

חסרונות:

 יש הפסד אנרגיה לאורך מרחק. לכן המרחק המרבי להובלתו אינו עולה על 700 ק"מ בדר"כ.

 עלויות ראשוניות יקרות של הקמת רשת חשמל.

 לא ניתן לאגור אותו וצריכתו נעשית באותו הרגע.

 תלות רבה (שימושים ביתיים, תעשייה, רפואה, מסחר וכל תחומי החיים).

מהסיבות הנ"ל, החשמל מוגבל בשימושו ונפוץ פחות במדינות מתפתחות לעומת מפותחות. ייצור אנרגיה חשמלית וחלוקתה בין תושבי המדינה מהווה מדד חשוב לרמת החיים. ככל שהתל"ג לנפש גבוה יותר, יש יותר שימוש בחשמל לנפש באותה מדינה.
החשמל ההידראולי

החשמל ההידראולי מהווה כ – 20% מכלל החשמל המיוצר בעולם (7% מסך ייצור כל האנרגיה). כמות האנרגיה המופקת ממים זורמים תלויה בכמות המים, עצמת הזרימה ושיפוע הזרימה. מאחר והנתונים הללו אינם שכיחים בטבע, יצר האדם תנאים מלאכותיים, כגון: סכרים גדולים וטורבינות הידראוליות. האנרגיה ההידרואלקטרית מופקת כתוצאה מזרימת מים בהפרשי גובה. הסכרים אוגרים את המים במאגרים וכשיש צורך באנרגיה, פותחים מעברים צרים למים ומאפשרים להם ליפול דרך טורבינה המחוברת לגנרטור המייצר חשמל.

הפקת חשמל בתחנות הידרו-אלקטריות זולה יותר מהפקת חשמל בתחנות תרמיות, אולם ההשקעות הראשוניות בתחנות הידרו-אלקטריות גבוהות יחסית ותחנה מסוג זה נחשבת ל"נוקשה" מבחינת גורמי מיקומה, לעומת התרמית, שהיא יותר "גמישה".

תנאים גיאוגרפים להקמת תחנות הידרו-אלקטריות:

1. כמות משקעים גדולה של 750 מ"מ גשם בממוצע לשנה.

2. מבנה גיאולוגי מתאים: סלעים המונעים חלחול ומאפשרים נגר עילי מירבי ויצירת מאגרי מים.

3. תנאים טופוגרפיים מתאימים: שיפעים חזקים, מפלי מים ועמקי זרימה צרים, המאפשרים הקמת סכרים.

4. קירבה לקהל הצרכנים ומרכזי האוכלוסייה.

ייצור חשמל הידראולי במקומות שונים בעולם:

ארצות הברית: בראשית שנות השבעים, יותר מ - 100 מפעלים גדולים סיפקו אנרגיה הידרו-אלקטרית. אחרי משבר הנפט של 1973 נוספו תחנות הידרו-אלקטריות, במיוחד באזור צפון-מזרח ברצועת החרושת. באזור זה הכושר ההידרו-אלקטרי הרב נובע מכך, שהנהרות מזרימים מים רבים במשך כל השנה, והאפיקים העמוקים מתחתרים בסלעי היסוד הקשים, המהווים בסיס טוב לבניית סכרים. 
המפעלים ההידרו-אלקטריים הגדולים הוקמו במערב, בהרי הרוקי ובעיקר בנהרות קולומביה וקולורדו. הנהר קולומביה ויובליו מספק כשליש מהתפוקה ההידרו-אלקטרית בארה"ב. המפעל הגדול הוא "הגרנד קולי" על נהר קולומביה. בנהר קולורדו נמצא "סכר הובר", מהגדולים בעולם, המספק מים וחשמל למרחקים גדולים, ובעיקר לתעשייה בקליפורניה. מפעלים חשובים אחרים הם : "סכר פרקר" על הקולורדו, ממנו מגיעים המים ללוס-אנג'לס ולסאן-דיאגו, ו"סכר אימפריאל". הגדול שבין המפעלים ההידרו-אלקטריים הממוקמים על האגמים הגדולים הוא "מפעל ניאגרה", הממוקם על מימי נהר הסנט-לורנס, המחבר בין אגם אונטריו לאגם אירי ומהווה גם נתיב תחבורה חשוב. הנהר מתפצל, ובהמשך נופלים שני מפלים: המפל הקנדי מגובה של 48 מ' והמפל בארה"ב מגובה של 51 מ'. 
 בצד של ארה"ב ממוקמים שני מפעלים הידרו-אלקטריים גדולים שכושר ייצורם הוא 1.2 מיליון קילוואט חשמל (שווה בערך לזה של כל מדינת ישראל ב - 1980 ) שרובו מועבר לניו-יורק.
על הנהר טנסי הוקמה מערכת של 71 סכרים. מפעלי המים של הטנסי ויובליו מציגים שימוש רב-תכליתי במים: אנרגיה הידרו-אלקטרית לתעשייה ולחקלאות, סכירה למניעת בליית קרקע ושטפונות. מפעל עמק טנסי הביא להתיישבות מחודשת באזור שהיה נטוש בגלל הרס הקרקע. 
מדינות מערב אירופה: התפתחות ניכרת  בשימוש באנרגיה הידו-אלקטרית, במיוחד לאחר מלה"ע ה – 2, באזורים ההריים של מדינות סקנדינביה, בהרי האלפים ובהרי הפירינאים. בנורבגיה ניצול אנרגיה זו הוא הגבוה ביותר ומגיע לכמעט 100% לצורך הפקת חשמל. 

אזורים אחרים: במדינות ואזורים נוספים בעולם משתמשים באנרגיה הידרו-אלקטרית לצורך הפקת חשמל: יפן, הודו, ברזיל, סין, אוסטרליה, ני-זילנד.

בישראל: החשמל המופק הוא כולו תרמי. תחנות הכוח שוכנות לאורך חופי הים התיכון: בחיפה, חדרה (אורות רבין), תל-אביב (רידינג), אשדוד (אשכול) ובאשקלון (רוטנברג). בשנת 1997, היה כושר הייצור של תחנות הכוח למעלה מ – 7,800 מגוואט. חברת החשמל נוסדה בשנת 1923 ע"י פנחס רוטנברג.

האנרגיה הגרעינית (האטומית)

 אנרגיה זו מופקת מחומרים בעלי רדיו-אקטיביות גבוהה, ובראשם האורניום. ניצולו אפשרי רק במדינות מפותחות במיוחד. לאנרגיה הגרעינית ישנה השפעה כלכלית ניכרת, אולם תוצאותיה מורגשות יותר בתחום היחסים הבינלאומיים, ובתרומתה הרבה ל"מאזן הטרור" שהיה בין שני הגושים וקיים עדיין בין מדינות שונות.
ניצולו המסחרי והתעשייתי של הכוח הגרעיני (האטומי) התפתח מאוד בשנים האחרונות. למרות שהוא נבלם מעט מסיבות של שמירת איכות הסביבה, יכולת הייצור שלו היא כ -  12% מהאנרגיה החשמלית בעולם. הריאקציה הגרעינית הראשונה בוצעה בשיקגו בשנת 1943, כאשר החל "עידן האטום", רוב המחקר הופנה תחילה למטרות מלחמתיות, אולם היום יש לרוב המדינות המתועשות כורים גרעיניים להפקת חשמל.
הבעיה הגיאוגרפית המרכזית קשורה במציאותו של החומר הרדיואקטיבי האורניום, המספק את הכוח האטומי, ובשטחים בהם מוקמים מפעלי הייצור של אנרגיה זו. כמות האנרגיה האצורה בקילוגרם אחר של אורניום 235 שווה ל-2,000 טון נפט בקירוב. המתקנים הגרעיניים גדולים ומשתרעים על פני שטחים נרחבים, ומטעמי ביטחון ובטיחות הם מרוחקים בדרך כלל ממקומות מיושבים.
קנדה, אוסטרליה וקזחסטן הן מפיקות האורניום החשובות ביותר, וביחד עם ארה"ב ודרום אפריקה מספקות כשני שלישים מהתפוקה הכוללת. 

הבעיות והסכנות בתהליך ייצור המסחרי של האנרגיה הגרעינית:

1. פיזור חומרים רדיואקטיביים באטמוספירה כתוצאה מדליפה או התפוצצות. אירועים מסוכנים כאלה אירעו כבר בעבר, המאוחר (16.4.86) והמפורסם יותר, נודע כאסון צ'רנוביל. בהתפוצצות ליבת אחד הכורים הגרעיניים פשטה שריפה, והשתחררו כמויות גדולות של חומרים רדיואקטיביים. החומרים התפשטו באטמוספירה שמעל שטחים נרחבים בברה"מ, מזרח אירופה וסקנדינביה וגם למערב אירופה. אחת התוצאות של אסון צ'רנוביל הייתה, שמדינות רבות ברחבי אירופה ובצפון אמריקה, הפסיקו להקים תחנות כוח גרעיניות, ואף הפסיקו לתפעל חלק מן התחנות הקיימות. בשבדיה החליטו בשנת 1995 בעקבות אסון צ'רנוביל להפסיק באופן מוחלט את ייצור האנרגיה הגרעינית עד שנת 2010.
2. היפטרות מפסולת רדיואקטיבית באתרים הממוקמים באזורים נידחים, הסובלים מתופעת ה – NIMBY.
3. גניבת דלק גרעיני על-ידי קבוצות קיצוניות (טרוריסטים), ושימוש בו כנשק המאיים על שלום העולם.
במישור הכלכלי, דרושות השקעות ענק בבניית תחנת כוח גרעינית, בהפעלתה ובאחזקתה השוטפת, הכוללת גם אמצעי מיגון ושמירה על תיקני בטיחות מיוחדים. לכן, תחנות כוח גרעיניות אינן מוקמות בדר"כ במדינות לא עשירות.
במדינות החסרות מקורות אנרגיה אחרים, כגון צרפת ויפן, תופס החשמל הגרעיני חלק נכבד ממקורות האנרגיה, לעומת מדינות העשירות במקורות אנרגיה אחרים, שם מקובל פחות ייצור החשמל הגרעיני. תחנות כוח גרעיניות נפוצות יותר במזרח ארה"ב, במיוחד בניו אינגלנד, בה מיוצר רוב החשמל בתחנות אלו.

מקורות אנרגיה אחרים

ביו-אנרגיה: זו האנרגיה אשר מקורה בחומר אורגני מהחי והצומח. החומר האורגני נקרא בשם כולל ביו-מסה. כל חומר שמקורו בחי ובצומח נקרא ביו-מסה. החסרונות העיקריים:

 בתהליכי הבעירה נוצרות תחמוצות חנקן המעודדות יצירת גשם חומצי.

 בעירת הביו-מסה פולטת חומרים מזיקים רבים לאטמוספירה.

 כריתת יערות בלתי מבוקרת גורמת לפגיעה במאזן האקולוגי שעל פני כדוה"א.

היתרונות העיקריים:

 מקור אנרגיה מתחדש.

 פותר בעיית אחסון פסולת ביו-מסה.

 ניתן להפקה במפעלים קטנים.

 כיסוי משטחים גדולים של קרקע בגידולים מיוחדים עבור יצירת ביו-מסה לצורך הפקת אנרגיה, יקטינו את הסחף.

הביו-אנרגיה כמקור אנרגיה מהווה כ – 15% מסך הצריכה העולמית. חלק עיקרי ע"י בעירה פשוטה של ביו-מסה במדינות עולם שלישי ומעט ע"י הפיכתה לדלק במדינות מפותחות. במדינות עולם שלישי כמו נאפל, אתיופיה וטנזניה, הביומסה מהווה בעשור האחרון של המאה ה - 20 כ – 90% מתצרוכת האנרגיה. 
דוגמאות לחומרי ביו-מסה: עצי היער, חומרי פסולת אורגניים (זבל בהמות, פסולת של גידולים חקלאיים כמו ה"בגס", שנותר במפעלי הייצור של סוכר הקנה). 
אנרגיית הרוח: אנרגיה זו מופקת מניצול משבי רוח למטרת הנעת מערכות מכניות כגון טורבינות המשמשות להנעת גנרטורים המייצרים חשמל. אנרגיית הרוח היא מקור האנרגיה בלתי מתכלה בעל קצב הגידול הגדול ביותר בתחילת המאה ה – 21. את הכדאיות הכלכלית קובעים המשתנים הבאים: מיקום הטורבינה ביחס לרוח וביחס ליישובי הסביבה ומשטר הרוחות באזור. כלומר, החסרון הגדול נובע מהעובדה שזרימת הרוח אינה קבועה ולא תמיד בעוצמה הדרושה. מעטים האזורים המאוכלסים על פני כדור הארץ, בהם קיים משטר רוח מספק ליצירת אנרגיה. הבעיה הכלכלית העיקרית בשימוש באנרגיית הרוח היא ההשקעה הראשונית הגבוהה של רכישת והתקנת הטורבינות המהווה כ – 80% מסך ההוצאות הנדרשות. השקעה זו נדרשת בפרק זמן קצר יחסית. רוב השימוש באנרגיה זו הוא באירופה ובעיקר בגרמניה ודנמרק המפיקה כ – 15% מאנרגיית הרוח המופקת בעולם. כמו כן, חוות רוח הוקמו בארה"ב, רובן בקליפורניה ובהוואי. באזור המזרח התיכון מתחילה להיות עלייה בניצול אנרגיית הרוח ובמיוחד בדרום ספרד, איטליה, מצריים, מרוקו וטורקיה. עתיד השימוש באנרגיית הרוח נראה מבטיח מהסיבות הבאות:

 תחרותיות כלכלית מול שיטות אחרות להפקת חשמל.

 עלייה בביקוש לחשמל.

 מדיניות כלל עולמית של מעבר לשימוש באנרגיות בלתי מתכלות.

 כדאיות כלכלית בסופו של דבר.

אנרגיה גיאותרמית: מקור כוח אשר מוצאו בחום האצור בתוך כדור הארץ, בייחוד בקווי החולשה שבקרום כדוה"א. החום מנוצל ממים חמים או קיטור המופקים מקידוחי עומק. אנרגיה זו מנוצלת באזורים עם פעילות וולקנית, כגון: איסלנד, איטליה, מערב ארה"ב, יפן, מקסיקו, הפיליפינים וניו זילנד. בשנים האחרונות נערכים בישראל חיפושים לגילוי מקורות אנרגיה גיאותרמיים. החיפושים מתרכזים לאורך שקע הירדן, ובמיוחד דרומית לסדום, שם מקווים לגלות קיטור בטמפרטורה של 250-300 מעלות צלזיוס אשר יוכל להוות מקור להפקת חשמל. 
יתרונות:

 אנרגיה ללא זיהום סביבתי.

 מקור אנרגיה אמין באותם מקומות בהם היא קיים.

 אינו דורש שטחי קרקע גדולים (בהשוואה לניצול מקורות אנרגיה אחרים).

 גמישות בשימוש.

חסרונות:

 ניתן לניצול מקומי בלבד באותם מקומות בהם הוא מתגלה.

 יש להחזיר את המים החמים לתוך מעמקי האדמה כדי למנוע שקיעת קרקע והמלחת מי שתייה.

 נדרש קידוח עמוק ויקר.

 נדרשת השקעת משאבים גדולה מראש בשלב הקידוח והכנסת הצנרת. כל זאת לפני תחילת השימוש השוטף.

הכדאיות הכלכלית של השימוש באנרגיה זו נקבעת לפי הפרמטרים הבאים: מיקום האתר, עומק הקידוח הנדרש, טמפרטורת המים, לחץ הקיטור הנפלט מהאדמה, קצב אפשרי לשאיבת המים או הקיטור, כמות המלחים במים והרכבם.

אנרגיית השמש (סולרית): נהוג להפריד אנרגיה סולרית למטרות ייצור חום (אנרגיה תרמית) ואנרגיה למטרות ייצור חשמל באמצעות תאים פוטו-חשמליים. את ערכה הכלכלי של אנרגיה זו קובעים המשתנים הבאים: 

 חלופות של מקורות אנרגיה אחרים. 

 מיקום האתר הסולרי ביחס לזווית השמש וביחס לצרכן. 

 עלויות הקמת המתקנים הסולריים. 

 עלויות אחסון ותחזוקה.

לאנרגיה הסולרית אין את אותם הסיכונים שיש בהפקת האנרגיה הגרעינית ואין קשיי הובלה. היא נמצאת כמעט בכל מקום, אם כי עוצמתה משתנה בהתאם לרחבים הגיאוגרפיים ובהתאם לעונות השנה. אנרגיית השמש מנוצלת באזורים עשירי קרינה, כגון: דרום-מערב ארה"ב, ישראל ועוד, אולם גם בהם היא אינה מהווה עדיין אלטרנטיבה לתחנות כוח. ניצול אנרגיה זו יוכל להחליף בעתיד חלק ממקורות האנרגיה המתכלים בתחום צריכת החשמל, בייחוד בכל הנוגע למתקני קירור (מקררים, מזגנים) וחימום ביתיים (דודי שמש).
בישראל: נעשו ניסיונות מוצלחים בבקעת ים המלח ועברו לייצור מסחרי של חשמל, המופק מבריכות מים שמולאו במי ים המלח. בריכות שמש הן מקווה מים גדול, טבעי או מלאכותי המכיל מלחים בריכוז גבוה, אך מאורגנים בשכבות המשתנות בעוצמת מליחותן עם הירידה לעומק. שכבת המים העליונה מכילה פחות מלח וככל שמעמיקים בבריכה נעשה ריכוז המלח גבוה יותר. מי הבריכה מקבלים קרינה אחידה בכל נפח המים, אך כתוצאה מהמליחות השונה לאורך עומק הבריכה, שכבת המים העליונה נשארת קרה יחסית וככל שמתקרבים לקרקעית נעשים המים חמים יותר עד שמגיעים  לרתיחה. הסיבה לכך היא שקרני השמש מחממות טוב יותר מים בעלי ריכוז מלח וככל שהריכוז גבוה יותר, התחממותם מהירה ויעילה יותר. בגלל הריכוז הגבוה של המלח בשכבה התחתונה, אין בריחת חום בלילה (הבא לביטוי באובדן של מספר מעלות צלזיוס בין היום ללילה). קרני השמש חודרות דרך השכבות העליונות המכילות פחות מלח ומחממות יותר את השכבות התחתונות בעלות תכולת מלח גבוהה. למעשה, מבנה שכבות המלח במים יוצר מעין מלכודת חום המונעת מהמים החמים לעלות לשכבות העליונות ובכך נמנעת בריחת חום מהבריכה. 

המים החמים שבתחתית הבריכה הופכים על ידי כך לנוזל חם מאוד הזורם בצינורות, הן כנוזל והן בצורת אדים חמים. המים והאדים החמים נשאבים למערכת צינורות ומחממים סוג מסוים של נוזל היוצר קיטור המפעיל טורבינה לייצור חשמל. הקיטור אינו הולך לאיבוד, ועובר תהליך של עיבוי וחזרה בצינורות אל תחתית הבריכה כדי להפוך שוב לאדים וחוזר חלילה. בחבל קליה שבצפון ים המלח הוקמה בריכת שמש המפיקה חשמל. בריכת השמש מהווה מעין מאגר יעיל לאחסון חום של אנרגיית השמש שכמעט ואינו מושפע מהסביבה החיצונית.

בקליפורניה מנסים את שיטת מגדל השמש: קרני השמש מרוכזים באמצעות גוף מתכת שטוח בצורת פרבולה, יחד עם מערכת מראות קעורות הנמצאות בו. המערכת עוקבת אחרי מהלכה היומי של השמש באמצעות מחשבים. בתוך גוף המתכת נמצא שמן סינתטי המגיע לטמפרטורה של 390 מעלות צלזיוס. הנוזל מרתיח מים, אשר הופכים קיטור ומפעילים טורבינות המפיקות חשמל. 

